Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 28. októbra 2008

Materiál číslo: 250/2008

K bodu: Návrh na zloženie výberových komisií na miesta vedúcich oddelení miestneho úradu

Predkladá:					Návrh uznesenia:

Juraj Kováč 					Miestne zastupiteľstvo mestskej časti Bratislava-
1. zástupca starostu				Petržalka

						s c h v a ľ u j e 

	zloženie výberových komisií na miesta vedúcich oddelení miestneho úradu mestskej časti Bratislava – Petržalka.

Návrh uznesenia v prílohe.

Prerokované:

v miestnej rade
dňa 14.10.2008

Spracovateľ:
Juraj Kováč
1. zástupca starostu
Návrh uznesenia

Miestne zastupiteľstvo mestskej časti Bratislava-Petržalka v súlade so zákonmi č. 552/2003 Z.z. o výkone práce vo verejnom záujme, č. 369/1990 Zb. o obecnom zriadení, č. 377/1990 Zb. o hlavnom meste Slovenskej republiky Bratislave v znení neskorších predpisov a v súlade s Organizačným poriadkom samosprávy mestskej časti Bratislava-Petržalka v znení schválených doplnkov č. 1 – 9

a)	s c h v a ľ u j e

zloženie päťčlenných výberových komisií pre všetky výberové konania na miesta vedúcich oddelení mestskej časti Bratislava-Petržalka v zložení traja poslanci miestneho zastupiteľstva, jeden zástupca zamestnancov a jeden zástupca miestneho úradu;

b)	ž i a d a

starostu mestskej časti, aby vymenovával výberové komisie podľa tohto uznesenia po dohode s predsedami poslaneckých klubov miestneho zastupiteľstva.

Dôvodová správa

Podľa zákona č. 552/2003 Z.z. § 1 ods. (2) písm. a) sa tento zákon vzťahuje na zamestnancov pri výkone práce vo verejnom záujme k zamestnávateľom, ktorými sú štátne orgány, obce, vyššie územné celky a právnické osoby, ktorým zákon zveruje právomoc rozhodovať o právach a povinnostiach fyzických osôb alebo právnických osôb v oblasti verejnej správy.
Podľa zákona č. 552/2003 Z.z. § 5 ods. (1) sa vedúce miesta na miestnom úrade obsadzujú na základe výsledku výberového konania, ak osobitný predpis neustanovuje voľbu alebo vymenovanie vedúceho zamestnanca kolektívnym orgánom.
Podľa zákona č. 552/2003 Z.z. § 5 ods. (3) výberové konanie vyhlasuje zamestnávateľ v tlači alebo v iných všeobecne prístupných prostriedkoch masovej komunikácie, ktorými sú najmä televízia, rozhlas a internet. Výberové konanie na miesto štatutárneho orgánu vyhlasuje zriaďovateľ alebo zakladateľ alebo orgán štátnej správy, do ktorého pôsobnosti zamestnávateľ, u ktorého bude funkciu štatutárneho orgánu vykonávať, patrí. Výberové konanie sa vyhlasuje najmenej tri týždne pred jeho začatím. Oznámenie o vyhlásení výberového konania obsahuje

a)	názov zamestnávateľa vrátane obce, kde je sídlo zamestnávateľa,
b)	funkciu, ktorá sa obsadzuje výberovým konaním,
c)	kvalifikačné predpoklady a osobitné kvalifikačné predpoklady na vykonávanie funkcie podľa osobitného predpisu,
d)	iné kritériá a požiadavky v súvislosti s obsadzovanou funkciou,
e)	zoznam požadovaných dokladov,
f)	dátum a miesto podania žiadosti o účasť na výberovom konaní.

Podľa zákona č. 552/2003 Z.z. § 5 ods. (4) zamestnávateľ, ktorý vyhlásil výberové konanie, zriadi výberovú komisiu a vymenuje jej členov.
Zamestnávateľom je mestská časť. Podľa zákona č. 369/1990 Zb. § 10 ods. (1) a zákona č. 377/1990 Zb. § 7 ods. (1) má mestská časť dva rovnocenné volené orgány – miestne zastupiteľstvo a starostu.
Podľa zákona č. 377/1990 Zb. § 17ods. (1) „Starosta je výkonným orgánom mestskej časti, zastupuje ju navonok. Má právo nosiť insígnie.“
Podľa toho istého zákona § 17 ods. (3) „Starosta je štatutárnym orgánom v majetkovoprávnych vzťahoch mestskej časti4) a v pracovnoprávnych vzťahoch pracovníkov miestneho úradu;5) v administratívnoprávnych vzťahoch je správnym orgánom.6)“
Odkaz 5) sa odvoláva na zákon č. 311/2001 Z.z. Zákonník práce § 9 ods. (1) „V pracovnoprávnych vzťahoch robí právne úkony za zamestnávateľa, ktorý je právnická osoba, štatutárny orgán; zamestnávateľ, ktorý je fyzická osoba, koná osobne. Namiesto nich môžu robiť právne úkony aj nimi poverení zamestnanci. Iní zamestnanci zamestnávateľa, najmä vedúci jeho organizačných útvarov, sú oprávnení ako orgány zamestnávateľa robiť v mene zamestnávateľa právne úkony vyplývajúce z ich funkcií určených organizačnými predpismi.“
Podľa zákona č. 552/2003 Z.z. § (4) starosta vykonáva právne úkony vo vzťahu k zamestnancom, t.j. prijíma do zamestnania, podpisuje pracovné zmluvy, platové dekréty a pod.
Podľa Organizačného poriadku samosprávy mestskej časti Bratislava-Petržalka v znení schválených doplnkov č. 1 – 9 článok VI. odsek 4. písm. f) rozhoduje starosta vo všetkých veciach správy mestskej časti, ktoré nie sú zákonom, štatútom alebo rozhodnutím miestneho zastupiteľstva vyhradené miestnemu zastupiteľstvu.
Nakoľko žiadny zákon, nariadenie alebo predpis neurčuje starostovi mestskej časti kompetenciu určovať členov výberových konaní na miesto vedúceho zamestnanca explicitne, v prípade, že miestne zastupiteľstvo si svojim rozhodnutím vyhradí túto kompetenciu pre seba, tak má právo ju vykonávať.
Podľa zákona č. 552/2003 Z.z. § 4 starosta vykoná právny úkon tým, že výberovú komisiu vymenuje na základe tohto uznesenia.